C 433/8
EL
Επίσημη Εφημερίδα της Ευρωπαϊκής Ένωσης
15.11.2022
συνεργάζεται με εταίρους, να προστατεύει τους πολίτες της και να υπερασπίζεται τις αξίες και τα συμφέροντά της.
Επιπλέον, λαμβανομένων υπόψη των στόχων που εγκρίθηκαν στο πλαίσιο της στρατηγικής πυξίδας, απαιτούνται περισσότερες προσπάθειες για την πλήρη αξιοποίηση του δυναμικού της PESCO.
Μια ισχυρότερη και πιο ικανή ΕΕ στον τομέα της ασφάλειας και της άμυνας θα συμβάλει θετικά στην παγκόσμια και τη διατλαντική ασφάλεια και θα λειτουργήσει συμπληρωματικά προς το ΝΑΤΟ, το οποίο παραμένει το θεμέλιο της συλλογικής άμυνας για τα μέλη του.
1.
Εθνικά σχέδια εφαρμογής
4.
Αναγνωρίζοντας την ανάγκη τα σΚΜ να επιτύχουν συγκεκριμένα αποτελέσματα και να διευκολύνουν την εφαρμογή όσον αφορά την εκπλήρωση των δεσμευτικότερων υποχρεώσεων το συντομότερο δυνατόν, και έως το τέλος του 2025, το Συμβούλιο υπογραμμίζει ότι τα σΚΜ έχουν σημειώσει, σε διαφορετικό βαθμό, πρόοδο ως προς την υλοποίηση των 20 δεσμευτικότερων υποχρεώσεων που έχουν αναλάβει μεταξύ τους και ως προς την υλοποίηση έργων.
Θα πρέπει ωστόσο να εντείνουν τις προσπάθειες για την εκπλήρωση του συνόλου των υποχρεώσεων το αργότερο έως το 2025, όπως ζητήθηκε με τη σύσταση του Συμβουλίου, της 16ης Νοεμβρίου 2021, σχετικά με την αλληλουχία της εκπλήρωσης των δεσμευτικότερων υποχρεώσεων, και όπως επαναλαμβάνεται στη στρατηγική πυξίδα.
Επιπλέον, το Συμβούλιο υπογραμμίζει ότι τα σΚΜ: α) συνέχισαν να αυξάνουν τις αμυντικές δαπάνες τους και ανέφεραν ότι σχεδιάζουν περαιτέρω αυξήσεις το 2022 και την περίοδο 2023-2025, μεταξύ άλλων ως αντίδραση στον επιθετικό πόλεμο της Ρωσίας κατά της Ουκρανίας.
Αυτή η θετική τάση όσον αφορά τις αμυντικές δαπάνες και τις αμυντικές επενδύσεις θα πρέπει να διατηρηθεί μακροπρόθεσμα, ενώ τα περισσότερα σΚΜ θα πρέπει επίσης να αυξήσουν σημαντικά τις δαπάνες για την έρευνα και την τεχνολογία στον τομέα της άμυνας, ώστε να επιτύχουν το συμφωνηθέν 2 % των συνολικών αμυντικών δαπανών (συλλογικό κριτήριο).
Στο πλαίσιο αυτό, θα πρέπει να ληφθούν πλήρως υπόψη τα διαθέσιμα εργαλεία και οι δομές της ΕΕ προκειμένου να αξιοποιηθούν οι δυνατότητές τους, μεταξύ των οποίων ο νεοσυσταθείς κόμβος καινοτομίας για την άμυνα στο πλαίσιο του Ευρωπαϊκού Οργανισμού Άμυνας (ΕΟΑ) και το πρόγραμμα καινοτομίας της ΕΕ στον τομέα της άμυνας εντός της Επιτροπής, β) έχουν σημειώσει μικρή πρόοδο όσον αφορά τη δέσμευση για αύξηση του αριθμού των συνεργατικών έργων αμυντικών δυνατοτήτων και των σχετικών επενδύσεων στην προμήθεια αμυντικού εξοπλισμού και στην έρευνα και την τεχνολογία στον τομέα της άμυνας.
Για να λάβουν υπόψη τις προτεραιότητες ανάπτυξης δυνατοτήτων της ΕΕ και να επιτύχουν τα συμφωνηθέντα συλλογικά κριτήρια (20 % του συνόλου των δαπανών για τη συνεργατική έρευνα και τεχνολογία στον τομέα της άμυνας, 35 % του συνόλου των δαπανών για τις συνεργατικές προμήθειες αμυντικού εξοπλισμού), τα σΚΜ θα πρέπει να αξιοποιήσουν με τον καλύτερο δυνατό τρόπο τις υφιστάμενες πρωτοβουλίες και τα υφιστάμενα εργαλεία της ΕΕ στον τομέα της άμυνας και θα πρέπει να αυξήσουν και να αξιοποιήσουν περαιτέρω τις συνεργατικές επενδύσεις στον τομέα της άμυνας σε επίπεδο ΕΕ (6).
Εν προκειμένω, προτρέπονται να αξιοποιήσουν πλήρως τα πορίσματα και τις συστάσεις της συντονισμένης ετήσιας επανεξέτασης στον τομέα της άμυνας (CARD), ιδίως τις ευκαιρίες συνεργασίας και τους τομείς εστίασης.
Λαμβάνοντας υπόψη τη στρατηγική πυξίδα, καλούνται επίσης να σημειώσουν πρόοδο ως προς τις νέες ευκαιρίες που παρέχονται στο πλαίσιο της PESCO, όπως η προώθηση των κοινών προμηθειών, μεταξύ άλλων σε συνέχεια της κοινής ανακοίνωσης σχετικά με την ανάλυση των επενδυτικών κενών στον τομέα της άμυνας και τη μελλοντική πορεία (DIGA), γ) διατήρησαν εν γένει ή αύξησαν ελαφρώς τη συνεισφορά τους στις στρατιωτικές αποστολές και επιχειρήσεις της Κοινής Πολιτικής Ασφάλειας και Άμυνας (ΚΠΑΑ), αλλά εξακολουθούν να υπάρχουν κενά τα οποία θα πρέπει να καλυφθούν επειγόντως.
Τα σΚΜ θα πρέπει να εντείνουν σημαντικά τις προσπάθειές τους για την εκπλήρωση των επιχειρησιακών δεσμεύσεων, λαμβάνοντας υπόψη την αρχή του ενιαίου συνόλου δυνάμεων, δεδομένου ότι οι συνεισφορές σε αποστολές και επιχειρήσεις εξακολουθούν να προκαλούν προβληματισμό.
Τα σΚΜ θα πρέπει να συνεισφέρουν περισσότερο στα δυναμολόγια των ομάδων μάχης της ΕΕ και στη βάση δεδομένων για την ταχεία αντίδραση.
Επιπλέον, θα πρέπει να εξετάσουν ιδιαίτερα ελλείψεις στρατηγικών δυνατοτήτων, και συγκεκριμένα τους στόχους για τις δυνατότητες με υψηλό αντίκτυπο.
Επιπρόσθετα, τα σΚΜ θα πρέπει να υποβάλουν συγκεκριμένες προτάσεις για τη βελτίωση της κοινής χρηματοδότησης των αποστολών και επιχειρήσεων ΚΠΑΑ, επίσης στο πλαίσιο της ικανότητας ταχείας ανάπτυξης (ΙΤΑ) της ΕΕ, μεταξύ άλλων μέσω επανεξέτασης του πεδίου εφαρμογής και του ορισμού των κοινών δαπανών για την ενίσχυση της αλληλεγγύης και την τόνωση της συμμετοχής σε στρατιωτικές αποστολές και επιχειρήσεις, καθώς και σε δαπάνες που σχετίζονται με ασκήσεις.
Οι εργασίες για τον καθορισμό των παραμέτρων δίκαιου μεριδίου συνεισφοράς σε στρατιωτικές αποστολές και επιχειρήσεις, όπως ζητείται στη σύσταση του Συμβουλίου, της 16ης Νοεμβρίου 2021, σχετικά με την αλληλουχία της εκπλήρωσης των δεσμευτικότερων υποχρεώσεων, θα πρέπει να ολοκληρωθούν το συντομότερο δυνατό.
Αυτό είναι σημαντικό για να ενθαρρυνθούν και να υποστηριχθούν τα σΚΜ ώστε να αυξήσουν τη συνεισφορά τους, αναλόγως των μέσων που διαθέτουν και των δυνατοτήτων τους, σε αποστολές και επιχειρήσεις ΚΠΑΑ, διασφαλίζοντας διαφάνεια μεταξύ τους όσον αφορά την εκπλήρωση των αντίστοιχων υποχρεώσεών τους,
(6) Όπως αναφέρεται στην κοινή ανακοίνωση σχετικά με την ανάλυση των επενδυτικών κενών στον τομέα της άμυνας και τη μελλοντική πορεία, το μερίδιο της συνεργατικής προμήθειας αμυντικού εξοπλισμού μειώθηκε κατά μέσο όρο από 11 % το 2020 σε περίπου 8 % το 2021, ενώ οι συνδυασμένες δαπάνες έρευνας και τεχνολογίας στον τομέα της άμυνας ανήλθαν στο 1,2 % των συνολικών αμυντικών δαπανών το 2020.